આજના સમયમાં જ્યાં દરેક પગલે નાણાંકીય જોગવાઈ આવશ્યક છે તેમાં શાળા ચલાવવી અને બધી સગવડો આપવી ખર્ચાળ કામ છે, શિક્ષકોને નભાવવાં, સાધનો વસાવવા અને વ્યવસ્થાપનનો ખર્ચ પણ ભારે હોઈ શકે છે. પરંતુ એ બધાંય ખર્ચાનો બોજ શાળા કે ટ્રસ્ટ થોડું ઉઠાવે છે? એ સમગ્ર ભારણ તો વરસોવરસ ત્યાં ભણનારા વિદ્યાર્થીઓના વાલીઓ પાસેથી જ વસૂલ થવાનું ને? અને જ્યારે અમે મોં માંગી ફી, શાળામાંથી જ પુસ્તકો કે યુનિફોર્મ કે બૂટ મોજાં ખરીદવાના શાળાના આગ્રહને માન આપતાં હોઈએ, શાળાની જ બસમાં વિદ્યાર્થીઓને મૂકવાનો આગ્રહ હોય કે શાળાની કેન્ટીનમાં જ તેના નાસ્તા માટે પૈસા ભરતા હોઈએ તો પછી ખર્ચ તો અમારે જ માથે ગણાય ને? એ દ્રષ્ટીએ ટ્રસ્ટીઓ અને શાળાએ તો માત્ર વ્યવસ્થાપન જ કરવાનું રહ્યું.